Diari Oficial de la Generalitat Valenciana


Sumari del DOGV 5303, del 14-07-2006 (2006/8403)

Bases de la convocatòria d'ajudes econòmiques per als ajuntaments i mancomunitats de municipis per a la realització d'activitats de promoció de l'ús del valencià durant 2006.
------------------------------------------------------------------------------------------------------------------------------------------------------------------------------

### Dades del document

Número de DOGV
:   5303

Data del DOGV
:   14-07-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/8403


Data del document
:   26-06-2006

Organisme emissor
:   Federació Valenciana de Municipis i Províncies

Tipus de document
:   Anunci

Descriptors 

:   * suport econòmic
    * associació de municipis
    * administració local
    * llengua regional
    * ajuda pública

Bases de la convocatòria d'ajudes econòmiques per als ajuntaments i mancomunitats de municipis per a la realització d'activitats de promoció de l'ús del valencià durant 2006. [2006/M8403]  
L'Estatut d'Autonomia de la Comunitat Valenciana establix, en l'article 6, que el valencià és la llengua i idioma oficial de la Comunitat Valenciana.  
La Llei 4/1983, de 23 de novembre, de la Generalitat, d'Ús i Ensenyament del Valencià fixa, com un dels objectius específics, protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial.  
Els articles 7, 27, 28 i 29 determinen que el valencià és llengua pròpia de la Generalitat i de la seua administració pública, i al mateix temps establixen l'obligatorietat de fomentar l'ús del valencià i de propiciar-ne l'ensenyament als funcionaris i empleats públics.  
Per a dur endavant estos objectius, el Consell de la Generalitat té present que el camp d'actuació en el procés de recuperació lingüística és complex, i serà eficaç si s'aconseguix la confluència de les voluntats de la majoria de ciutadans valencians. En este context, s'ha considerat la necessitat d'impulsar, en les administracions públiques, estructures de promoció del valencià, que actuen a través de la Federació Valenciana de Municipis i Províncies com a associació de municipis que els integra i representa en compliment i desenrotllament dels seus fins estatutaris.  
En virtut de tot això, es convoquen ajudes econòmiques per als ajuntaments i mancomunitats de municipis destinades a la realització de programes i activitats de promoció de l'ús oficial i social del valencià dins dels àmbits respectius i també s'aproven les bases que regiran la convocatòria i els models de sol·licitud que figuren com a annexos.  
Les mencionades ajudes, com a conseqüència de la firma del Conveni subscrit entre la Conselleria de Cultura, Educació i Esport i la Federació Valenciana de Municipis i Províncies, seran per un import màxim de quatre-cents cinquanta-sis mil euros (456.000 €), que es distribuiran entre els ajuntaments i les mancomunitats sol·licitants tenint en compte les bases que s'hi adjunten.  
Bases de la convocatòria  
I. Beneficiaris i objectius de les ajudes  
Seran objecte de subvenció les activitats de promoció de l'ús del valencià realitzades durant l'any 2006, segons els criteris següents:  
1. Beneficiaris  
Podran sol·licitar ajudes els ajuntaments i les mancomunitats de municipis de la Comunitat Valenciana.  
2. Objectius  
2.1. Retolacions i senyalitzacions. Retolar, exclusivament en valencià, els indicadors urbans, els indicadors de carrers, la senyalització interior i exterior dels edificis municipals i la senyalització de camins; se subvencionen els gastos d'adquisició i retolacions dels indicadors.  
2.2. Cursos d'ensenyament del valencià per a funcionaris i empleats públics. Han de tindre una duració mínima de 60 hores de classe, i realitzar-se entre el 2 de gener i el 8 de novembre de 2006. Han d'ajustar-se als programes oral, elemental i mitjà de la Junta Qualificadora de Coneixements de Valencià i han de tindre un mínim de 15 alumnes i un màxim de 35. Els professors hauran d'estar en possessió de la titulació corresponent: llicenciatura en Filologia Valenciana, diploma de Mestre de Valencià o equivalents.  
També podrà sol·licitar-se la subvenció per a la realització de cursos per a la població adulta en general, quan es tracte de corporacions locals que no estiguen incloses dins del Programa d'Educació Permanent d'Adults, coordinat i subvencionat a través de la Direcció General d'Ensenyament de la Conselleria de Cultura, Educació i Esport.  
La subvenció s'ajustarà a les hores de classe i honoraris corresponents, que hauran de constar en el contracte entre la corporació local i el professorat dels cursos. La valoració mínima, per al càlcul dels honoraris, serà de vint-i-huit euros per hora (28,00 €/h) de classe.  
2.3. Campanya municipal de sensibilització i promoció de l'ús del valencià. Els beneficiaris hauran de posar en marxa actuacions que fomenten i utilitzen el valencià en les activitats següents: activitats culturals i divulgadores, l'edició de guies turístiques, d'itineraris de la naturalesa i d'activitats esportives, l'edició de fulls informatius de programes de festes sense publicitat comercial.  
2.4. Creació o funcionament d'oficines municipals de promoció de l'ús del valencià. Les entitats que sol·liciten ajuda per este concepte, a més dels apartats anteriors que els interessen, hauran d'omplir l'apartat 3.4 de l'imprés de sol·licitud i adjuntar-hi la documentació complementària corresponent.  
L'oficina haurà d'estar dotada de personal especialitzat. Haurà de disposar, com a mínim, d'un tècnic de promoció lingüística pertanyent al grup A o B, el lloc de treball del qual haurà de tindre unes característiques semblants a les que, per a la mateixa funció, tenen els llocs corresponents en la Generalitat.  
L'oficina haurà de tindre les finalitats següents:  
2.4.1. Promoure l'ús del valència en els diferents àmbits i actuacions municipals, especialment en allò que possibilita fer efectiu el compliment de la legislació en matèria lingüística i coordinar les activitats i objectius de promoció de l'ús del valencià aprovats pel Consell de la Generalitat.  
2.4.2. La programació i la realització de campanyes municipals de sensibilització i promoció de l'ús del valencià i de normalització lingüística.  
2.4.3. La realització d'activitats que fomenten l'ús del valencià en àmbits específics com ara esports, comerç, joventut, temps lliure, associacions cíviques, etc.  
2.4.4. Promoure l'aprovació del reglament municipal de normalització lingüística i coordinar-ne l'aplicació.  
2.4.5. Dinamitzar i impulsar l'ús del valencià en l'interior de l'ajuntament i facilitar assessorament en els aspectes lingüístics i de llenguatges específics.  
2.4.6. Prestar suport a la traducció i correcció de textos de les publicacions i de tots aquells textos que hagen de tindre una àmplia difusió.  
2.4.7. Organitzar cursos d'ensenyament del valencià per a funcionaris, empleats públics i població adulta no escolaritzada.  
2.4.8. Prestar un servici públic d'assessorament legal i administratiu en assumptes de drets lingüístics.  
II. Sol·licitud  
1. Lloc de presentació de la instància  
Les instàncies s'han de dirigir a la Federació Valenciana de Municipis i Províncies, (c/ Comte de Trénor, 9, 46176 València) i s'han d'ajustar als models que figuren en l'annex. També poden presentar-se, adjuntant-hi la documentació complementària, en el Registre General de la Federació Valenciana de Municipis i Províncies.  
2. Termini de presentació d'instàncies  
2.1. El termini de presentació de sol·licituds acabarà el 31 de juliol de 2006. Si a partir d'esta data, en el termini de tres mesos, no hi ha una resolució expressa sobre la sol·licitud, s'entendrà que ha sigut desestimada.  
2.2. La Federació Valenciana de Municipis i Províncies revisarà les sol·licituds per comprovar que totes les dades exigides en la convocatòria figuren en l'expedient. Si la sol·licitud estiguera incompleta, la Federació Valenciana de Municipis i Províncies comunicarà a l'entitat sol·licitant les deficiències perquè, en un termini de deu dies, siguen rectificades, advertint-los que, si no ho fan així, s'arxivarà l'expedient sense més tràmit.  
III. Documentació complementària  
1. Retolacions i senyalitzacions. Caldrà presentar la relació de les llegendes que es volen escriure en valencià.  
2. Cursos per a funcionaris i treballadors de l'administració. S'hi haurà de consignar el calendari de realització del curs i el nivell que es vol impartir. S'hi haurà d'adjuntar fotocòpia de la titulació del professor i del contracte, per a 2006, entre la corporació local i el professorat, en el qual hauran de constar les hores de classe i els honoraris professionals.  
3. Campanya municipal de sensibilització i promoció de l'ús del valencià. Cal especificar l'objectiu, la temporalització i els elements materials, personals i pressupostaris que s'utilitzaran en la campanya.  
4. Creació o funcionament d'oficines municipals de promoció de l'ús del valencià.  
A més de la informació que figura en el model de sol·licitud:  
4.1. Caldrà aportar certificat de la Secretaria/Intervenció de la corporació local, en el qual figure la partida i la consignació pressupostària existent per a 2006 per al funcionament de l'oficina. Caldrà especificar els gastos referits a personal i activitats.  
4.2. Si el pressupost per a 2006 encara no està aprovat, caldrà aportar el certificat de l'acord de l'òrgan corresponent en què es compromet, per a 2006, el gasto referits a l'oficina.  
4.3. Respecte al personal adscrit a l'oficina, caldrà aportar si és contractat laboral, la descripció detallada de la classificació del lloc de treball, grup, nivell, titulacions, requisit, dependència orgànica i fotocòpia del contracte.  
IV. Resolució de sol·licituds  
1. Les sol·licituds seran estudiades per una comissió tècnica que presidirà el secretari general de la Federació Valenciana de Municipis i Províncies, de la qual formaran part dos representants de la Federació Valenciana de Municipis i Províncies, nomenats pel secretari, i dos representants de la Conselleria de Cultura, Educació i Esport, nomenats per la secretària autonòmica de Cultura i Política Lingüística. En el cas de produir-se alguna vacant o absència dels membres de la Comissió, el president de la FVMP i la secretària autonòmica nomenaran els respectius suplents.  
2. Per a l'estudi de les sol·licituds, la comissió tindrà en compte els criteris següents:  
a) Cursos: valoració màxima de 10 punts. La subvenció serà, com a màxim, del 65% dels honoraris del professor del curs, que serà valorat en un mínim de 1.680,00 euros. L'import màxim de la subvenció serà de 1.092,00 euros per curs.  
b) Retolació: valoració màxima de 20 punts. Podrà subvencionar-se fins a un màxim del 65% de la quantitat sol·licitada. L'import màxim de la subvenció serà de 3.000 euros.  
c) Campanya de promoció: valoració màxima de 30 punts. Se subvencionarà fins a un màxim del 65% de la quantitat sol·licitada. L'import màxim de la subvenció serà de 3.000 euros.  
d) Oficina de promoció: valoració màxima de 40 punts. Seran subvencionables part dels costos del personal adscrit, amb la subvenció màxima que s'indica tot seguit:  
Tècnic superior amb dedicació completa: màxim de 6.000 €.  
Tècnic superior amb dedicació parcial: màxim de 3.000 €.  
Tècnic mitjà amb dedicació completa: màxim de 3.000 €.  
Tècnic mitjà amb dedicació parcial: màxim de 1.500 €.  
3. El secretari general, atenent les sol·licituds presentades, el pressupost disponible i vist l'informe de la comissió tècnica, elevarà la proposta al president de la Federació Valenciana de Municipis i Províncies, el qual resoldrà la concessió i la quantitat de la subvenció, que no podrà superar el 65% de l'activitat realitzada pel beneficiari.  
V. Obligacions  
Obligacions del beneficiari en general  
1.1. Les entitats beneficiàries de les ajudes, així com els tercers relacionats amb la realització i justificació de les activitats subvencionades, s'hauran d'ajustar a allò que establixen els articles 13 i 14 de la Llei General de Subvencions.  
1.2. Tots els beneficiaris de les subvencions hauran de justificar, en gastos de l'activitat, haver superat, com a mínim en un 35%, la quantitat rebuda com a subvenció.  
1.3. Realitzar l'activitat que fonamenta la concessió de la subvenció.  
1.4. Acreditar la realització de l'activitat i el compliment dels requisits i les condicions que determinen la concessió de l'ajuda.  
1.5. Les entitats beneficiàries hauran de comunicar a la Federació Valenciana de Municipis i Províncies altres ajudes, subvencions i ingressos o recursos que financen les activitats subvencionades.  
1.6. Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda, en els casos establits en l'article 37 de la Llei General de Subvencions.  
Conforme a l'article 19 de la Llei General de Subvencions, tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions, podrà donar lloc a la modificació de la resolució de la concessió. Així mateix, l'import de les subvencions regulades en este article en cap cas podrà ser d'una quantitat tal que, aïlladament o en concurrència amb subvencions, ajudes, ingressos o recursos supere el cost de l'activitat subvencionada.   
1.7. La submissió a les actuacions de control financer que corresponen a la Intervenció General en relació a les subvencions i ajudes concedides, per a la qual cosa haurà de disposar dels llibres, registres i documents, degudament intervinguts, en els termes exigits per la legislació vigent.  
1.8. Coordinar, a través de la Federació Valenciana de Municipis i Províncies, les actuacions de promoció de l'ús del valencià, que s'hauran d'ajustar a les orientacions i directrius emanades de la Conselleria de Cultura, Educació i Esport, la qual podrà supervisar-les en qualsevol moment.  
Obligacions respecte a les oficines de promoció de l'ús del valencià  
2.1. Obligacions dels beneficiaris  
2.1.1. Fer-se càrrec del personal adscrit segons els criteris tècnics i lingüístics de la Conselleria de Cultura, Educació i Esport.  
2.1.2. Participar en l'organització i finançament de les activitats assenyalades en el projecte.  
2.1.3. Fer-se càrrec de les despeses d'infraestructura de manteniment, de material fungible i inventariable necessari.  
2.1.4. Coordinar a través de la Conselleria de Cultura, Educació i Esport el funcionament de l'oficina, ajustant-se a les orientacions i directrius de la Secretaria Autonòmica de Cultura i Política Lingüística.  
2.2. Obligacions de la Federació Valenciana de Municipis i Províncies.  
2.2.1. Distribuir la quantitat que transferisca la Conselleria de Cultura, Educació i Esport en virtut del conveni de col·laboració subscrit, en concepte d'ajuda per a la promoció de l'ús del valencià.  
2.2.2. Prestar, a través de la Federació Valenciana de Municipis i Províncies, suport tècnic per al funcionament de l'Oficina de Promoció de l'Ús del Valencià, així com per al desplegament de les activitats anuals programades.  
2.2.3. La Federació Valenciana de Municipis i Províncies coordinarà, i podrà supervisar en qualsevol moment, les accions de promoció de l'ús del valencià perquè s'ajusten als objectius proposats i convocar a reunions de treball els responsables de les oficines de promoció de l'ús del valencià.  
VI. Forma de pagament  
La subvenció concedida s'atorgarà quan es presente la documentació justificativa adequada per la qual s'ha concedit la subvenció.  
VII. Justificació de la subvenció  
El termini de presentació de la documentació justificativa acabarà el 8 de novembre de 2006. Si la justificació no es presenta en este termini, s'entendrà que es renuncia a l'ajuda i que la subvenció queda sense efecte.  
En general per a tots els beneficiaris, la justificació dels gastos ha de superar, com a mínim en un 35%, la quantitat rebuda com a subvenció.  
Per a justificar adequadament la subvenció caldrà presentar:  
1. Certificat on figure la denominació de l'activitat, la partida pressupostària i la quantitat que s'ha invertit en cada una. El certificat haurà d'anar acompanyat de la còpia dels manaments de pagament corresponents. La suma total haurà de superar, com a mínim en un 35%, la quantitat rebuda en concepte de subvenció.  
A més de la documentació de caràcter general, caldrà:  
1. Per a la retolació: fotografia model dels indicadors de carrers, de les senyalitzacions interiors, urbanes o del terme municipal i la relació de les llegendes utilitzades en la retolació.  
2. Per als cursos d'ensenyament del valencià: la relació de l'alumnat i del professorat.  
3. Per a altres activitats:  
. Memòria explicativa de les activitats realitzades a càrrec de la subvenció.  
. Un exemplar dels programes, fulls publicitaris, fulls informatius divulgatius, llibres, cartells, etc, de l'activitat subvencionada en els quals ha de figurar la col·laboració de la Conselleria de Cultura, Educació i Esport i la Federació Valenciana de Municipis i Províncies, amb els corresponents logotips.  
4. Per a les oficines de promoció de l'ús del valencià, a més de la documentació anterior corresponent, haurà de presentar-se una memòria descriptiva de les activitats realitzades.  
5. Si en la realització d'activitats col·laboraren altres entitats, s'haurà de certificar quines han sigut les entitats col·laboradores i les quantitats que hi ha aportat cada una.  
València, 26 de juny de 2006.. El president de la Federació Valenciana de Municipis i Províncies: Miguel Ortiz Zaragoza.